《山东道中作》
清代·华蘅芳

我从江南来，遍地是青草。自从渡淮黄，平沙白浩浩。

天时异燠寒，风日顿酷燥。河干或通车，平地转积潦。

行来未十日，面目渐枯槁。纵无思乡心，未免亦懊恼。

仆夫言告我，明日进山道。闻言已色喜，蓐食复申祷。

车行虽甚劳，山色却颇好。坡坨屡登陟，林峦互回抱。

龟蒙与凫绎，所在不及考。儒生好附会，故纸屡探讨。

我才本空疏，未敢便倾倒。但见青螺峰，一一列瑶岛。

烟村数十家，处处植梨枣。山中洵可乐，反恐出山早。

作者简介：（1833—1902）清江苏金匮人，字若汀。精研数学，深明格致。同治初，上海创立江南机器制造局，多所赞划。在翻译馆译算学、地质等书籍凡十二种。先后主讲上海格致书院、湖北自强学堂、两湖书院及无锡俟实学堂，造就数学人才甚众。又与徐寿制造黄鹄号轮船，为中国自造轮船之始。有《行素轩算学》、《行素轩文存、诗存》。译有《代数术》、《微积溯源》、《三角数理》、《合数术》、《决疑数学》等。